Ulla Tørnæs (V), 2012-03-02:
I Venstre er vi imod de ændringer af den dagpengereform, som blev aftalt imellem den daværende regering, Dansk Folkeparti og Det Radikale Venstre tilbage i maj 2010 – de ændringer, som der altså lægges op til at lave af den reform med lovforslaget her.
Vi mener, at de ændringer, der blev vedtaget dengang af et bredt flertal her i Folketinget, er nøjagtig lige så vigtige og nøjagtig lige så nødvendige, som de var, da de blev vedtaget i 2010.
Lad mig minde om, at dagpengereformen er et vigtigt og nødvendigt bidrag til at sikre holdbarheden i dansk økonomi.
Vi er ikke enige i, at den økonomiske situation eller konjunkturerne for den sags skyld kan begrunde de ændringer af dagpengereglerne, som regeringen her lægger op til, hvor dagpengeperioden forlænges for visse grupper med op til ½ år.
De økonomiske udfordringer, som det danske samfund står over for i dag, er ikke blevet mindre, siden vi vedtog dagpengereformen tilbage i 2010, tværtimod.
Men det er desværre, som om alvoren ikke rigtig er gået op for regeringspartierne og jo da slet ikke for regeringens parlamentariske grundlag, der alene kan se det som et knæfald for regeringens parlamentariske grundlag, at dette lovforslag nu skal vedtages i Folketinget, al den stund det er en udmøntning af en finanslovaftale indgået med Enhedslisten.
I Venstre ønsker vi derimod at fortsætte det reformspor, som blev lagt af den tidligere regering med vedtagelsen af netop genopretningspakken og også aftalen om tilbagetrækningsreformen.
Det er fuldstændig afgørende, at vi fortsætter ad det spor, ellers vil vores børn og børnebørn ikke kunne nyde godt af et velfærdssamfund som det, vi kender i dag.
I Venstre ønsker vi at sikre, at fremtidige generationer kan være en del af et velfungerende velfærdssamfund.
Et forslag, der betyder øgede udgifter på 520 mio. kr. for staten, et forslag, der betyder, at 2.100 helårspersoner vil blive fastholdt i dagpengesystemet her i 2012, kan vi ikke bakke op om.
Vi har brug for at øge arbejdsudbuddet, og det siger regeringen også, men med det her forslag som med andre forslag gør den desværre det stik modsatte.
Det gjorde den jo med forslaget om at fjerne loftet over kontanthjælpen, starthjælpen osv., og det gør den som sagt også med forslaget her.
Nej, vi har ikke brug for flere forslag, der fastholder arbejdskraften på passiv forsørgelse, det er det modsatte, vi har brug for.
Af bemærkningerne til lovforslaget her forstår jeg, at det tal holder stik, idet man forventer, at 2.100 personer vil få forlænget dagpengeperioden.
Så alt det sludder, vi måtte lægge øre til i valgkampen, om, at 38.500 personer ville ryge ud af dagpengesystemet, er heldigvis nu for alvor skrinlagt.
Og ser vi på udviklingen i ledigheden, kan vi jo i fællesskab glæde os over, at ledigheden ikke har ændret sig væsentligt, siden vi vedtog dagpengereformen i maj 2010.
I maj 2010 var ledigheden således 5,9 pct., og i går kom så de seneste ledighedstal, og de sagde 6 pct.
Så man kan altså ikke bruge ledighedstallene som begrundelse for dette lovforslag.
I Venstre er vi også imod den anden del af lovforslaget, der handler om at give kontanthjælpsmodtagere ret til 5 ugers ferie på, ja undskyld mig, skatteydernes regning.
Vi mener faktisk, det er en hån mod hårdtarbejdende danskere, særlig de danskere, der knokler og kæmper for at få det hele til at hænge sammen, også økonomisk.
Den hidtidige ordning, hvor man som kontanthjælpsmodtager efter aftale kunne blive fritaget for sin rådighedsforpligtelse, ønsker vi at fastholde.
Vi ser absolut ikke nogen grund til, som lovforslaget lægger op til, at give kontanthjælpsmodtagere ret til 5 ugers ferie på skatteydernes regning.
Venstre kan ikke støtte det foreliggende forslag. Tak.